อะชีนวีระตู

**วีระตู** (; *วีรสู*, ) หรือ **อะชีนวีระตู** (; ชื่อเกิด **Win Khaing Oo** (); 10 กรกฎาคม ค.ศ. 1968) เป็นภิกษุและผู้ทำสงครามชาวพม่าที่เป็นผู้นำขบวนการ 969 ในประเทศพม่า

เขาได้รับฉายาว่า "โฉมหน้าแห่งความหวาดกลัวในศาสนาพุทธ" เขาได้ยุยงให้เกิดการกดขี่ข่มเหงชาวมุสลิมในประเทศพม่า โดยเฉพาะชนกลุ่มน้อยโรฮีนจา ผ่านคำพูดของเขา ทางเฟซบุ๊กแบนเพจของเขา โดยกล่าวหาว่าเผยแพร่ความเกลียดชังทางศาสนาต่อชุมชนอื่น หลังจากเตือนไม่ให้โพสต์เนื้อหาที่ปลุกปั่นความขัดแย้งทางศาสนาซ้ำแล้วซ้ำเล่า
 
## ภูมิหลัง
วีระตูมีชื่อเกิดว่า Win Khaing Oo เกิดใน ค.ศ. 1968 ที่หมู่บ้านมยีนไซ่ง์ เจาะแซ ใกล้มัณฑะเลย์ วีระตูออกจากโรงเรียนเมื่ออายุ 14 ปีเพื่อบวชเป็นสามเณรใน ค.ศ. 1985 และพระภิกษุใน ค.ศ. 1988

ใน ค.ศ. 2001 เขาเริ่มมีส่วนเกี่ยวข้องกับขบวนการ 969 สองปีต่อมาใน ค.ศ. 2003 เขาถูกตัดสินจำคุก 25 ปีเนื่องจากการเทศนาของเขา แต่ได้ปล่อยตัวใน ค.ศ. 2012 ร่วมกับนักโทษทางการเมืองคนอื่น ๆ นับตั้งแต่การปฏิรูปรัฐบาลใน ค.ศ. 2011 เขาจึงใช้สื่อสังคมออนไลน์ในการติดต่อสื่อสาร โดยเฉพาะยูทูบ หลังถูกไม่ให้โพสต์เนื้อหาที่ปลุกปั่นความขัดแย้งทางศาสนาอย่างต่อเนื่อง เฟซบุ๊กจึงแบนเพจของเขาเนื่องจากเผยแพร่ความเกลียดชังทางศาสนาต่อชุมชนอื่น

## ขบวนการ 969

วีระตูเป็นผู้นำภิกษุเดินขบวนในมัณฑะเลย์เมื่อกันยายน ค.ศ. 2012 เพื่อสนับสนุนแผนที่เป็นข้อพิพาทของประธานาธิบดีเต้นเซนที่มีแผนส่งมุสลิมโรฮีนจาไปยังประเทศที่สาม หนึ่งเดือนต่อมา เกิดความรุนแรงขึ้นในรัฐยะไข่ วีระตูอ้างว่าความรุนแรงในรัฐนี้เป็นต้นกำเนิดของความรุนแรงที่เกิดขึ้นตามมาในเมะทีลา ซึ่งข้อพิพาทในร้านขายทองได้ลุกลามบานปลายกลายเป็นการปล้นสะดมและวางเพลิง หลังมีการวาเพลิงอาราม ร้านค้า และบ้านทั่วทั้งนคร ทำให้มีผู้เสียชีวิตมากกว่า 14 คน มีรายงานคนถูกทำร้ายและทรมานโดยฝูงชนในเมะทีลาเมื่อ 5 มีนาคม อย่างน้อยสองคนคือพระภิกษุชาวพม่าชื่อ ชิน ทอบิตา และชายชาวมุสลิม

วีระตูถูกกล่าวถึงในเรื่องราวหน้าปกของนิตยสาร ''ไทม์'' เรื่อง "โฉมหน้าแห่งความหวาดกลัวในศาสนาพุทธ" เมื่อวันที่ 1 กรกฎาคม ค.ศ. 2013 วีระตูกล่าวอ้างถึงมุสลิมว่า "คุณเต็มไปด้วยความกรุณาและความรักได้ แต่คุณไม่สามารถนอนหลับใกล้หมาบ้าได้ ถ้าเราอ่อนแอ แผ่นดินของเราจะกลายเป็นมุสลิม" โดยอ้างถึงความรุนแรงและการครอบงำของชาวมุสลิมในประเทศเพื่อนบ้าน และยกตัวอย่างกรณีของการเผยแผ่ศาสนาอิสลามในประเทศอินโดนีเซีย วีระตูอ้างว่ามุสลิมฝ่ายศัตรูเรียกเขาเป็น "บินลาเดนชาวพม่า" หลังบทความในนิตยสาร*ไทม์*รายงานผิดพลาดว่าเขาอธิบายตัวเองในลักษณะนี้ เขากล่าวว่าตน "รังเกียจความรุนแรง" และ "ต่อต้านการก่อการร้าย" วีระตูได้แสดงความชื่นชมและปรารถนาที่จะปฏิบัติตามแบบอย่างของ English Defence League โดยการ "ปกป้องประชาชน"

เต้นเซนกล่าวหานิตยสาร*ไทม์*ว่าให้ร้ายศาสนาพุทธ และทำลายกระบวนการปรองดองแห่งชาติด้วยการกล่าวหาว่าพระสงฆ์ผู้พูดตรงไปตรงมาคนนี้ยุยงให้เกิดความรุนแรงต่อชาวมุสลิมในประเทศพม่า ประธานาธิบดีกล่าวถึงเขาเป็น "พุทธบุตร" และปกป้องวีระตูว่าเป็น "บุคคลผู้สูงส่ง" ที่มุ่งมั่นในสันติภาพ เต้นเซนกล่าวว่า "บทความในนิตยสารไทม์อาจทำให้เกิดความเข้าใจผิดเกี่ยวกับศาสนาพุทธ ซึ่งมีมานานนับพันปี และเป็นศาสนาที่ผู้คนส่วนใหญ่ในพม่านับถือ"  ในการให้สัมภาษณ์กับ DVB วีระตูกล่าวหาว่านิตยสาร*ไทม์*ละเมิดสิทธิมนุษยชนอย่างร้ายแรง โดยปฏิเสธที่จะนำเสนอความคิดเห็นของเขาในรูปแบบคำถามและคำตอบแบบคำต่อคำ เขากล่าวว่า "ก่อนหน้านี้ผมเคยได้ยิน[ข่าวลือ]ว่าโลกอาหรับครอบงำสื่อระดับโลก แต่ครั้งนี้ผมได้เห็นด้วยตาตัวเองแล้ว" วีระตูกล่าวโทษชาวมุสลิมอย่างเปิดเผยว่าเป็นผู้ยุยงให้เกิดความรุนแรงเมื่อเร็ว ๆ นี้ เขาอ้างว่าชาวมุสลิมในประเทศพม่าได้รับการสนับสนุนทางการเงินจากกองกำลังในตะวันออกกลาง โดยกล่าวว่า "พวกมุสลิมท้องถิ่นนั้นหยาบคายและป่าเถื่อน เพราะพวกหัวรุนแรงชักใยอยู่เบื้องหลัง ให้การสนับสนุนทางการเงิน การทหาร และอำนาจทางเทคนิค"

เมื่อวันที่ 21 กรกฎาคม ค.ศ. 2013 เขาตกเป็นเป้าหมายของการวางระเบิดอย่างชัดเจน แต่กลับไม่ได้รับบาดเจ็บใด ๆ มีผู้ได้รับบาดเจ็บเล็กน้อย 5 คน วีระตูอ้างว่าการวางระเบิดเป็นฝีมือของมุสลิมสุดโต่งเพื่อปิดปากเขา

เขาเรียกร้องให้จำกัดการแต่งงานระหว่างชาวพุทธกับมุสลิม และคว่ำบาตรธุรกิจของมุสลิม

กระนั้น ใช่ว่าทุกคนที่นับถือศาสนาเดียวกันเห็นด้วยกับคำสอนของเขา เจ้าอาวาส Ashin Ariyawuntha Biwunsa แห่งอาราม Myawaddy Sayadaw ที่มัณฑะเลย์ ประณามเขา โดยกล่าวว่า "เขาเอนเอียงไปทางความเกลียดชังเล็กน้อย [และนี่ไม่ใช่] แนวทางที่พระพุทธเจ้าทรงสอน สิ่งที่พระพุทธเจ้าทรงสอนคือความเกลียดชังนั้นไม่ดี เพราะพระพุทธองค์ทรงมองทุกคนเป็นสิ่งมีชีวิตที่เท่าเทียมกัน พระพุทธเจ้าไม่ได้มองผู้คนผ่านศาสนา" *[[The Guardian]]* อธิบายสิ่งที่พวกเขาเห็นว่าเป็นความสุดโต่งของเขาว่าเป็นเพียงเพราะความไม่รู้ แม้ว่ามุมมองของเขาจะมีอิทธิพลในประเทศพม่า ซึ่งธุรกิจจำนวนมาก "ชาวมุสลิมดำเนินกิจการได้สำเร็จ"

Maung Zarni นักเคลื่อนไหวเพื่อประชาธิปไตยชาวพม่า ประณามขบวนการ 969 ของวีระตูที่เผยแพร่ประทุษวาจา และโต้แย้งว่าประเทศในสหภาพยุโรปควรให้ความสำคัญกับเรื่องนี้อย่างจริงจัง เนื่องจากพม่าเป็น "ประเทศรายใหญ่ที่รับความช่วยเหลือจากสหภาพยุโรป"

## กิจกรรมหลังขบวนการ 969 ถูกแบน
ขบวนการ 969 ถูกคณะกรรมการสังฆมหาเถระแห่งรัฐสั่งห้ามในเดือนกันยายน ค.ศ. 2013 จากร่างกฎหมายสิทธิพลเมืองเพื่อจำกัดประชากรมุสลิม แต่หลังจากนั้นไม่นานในเดือนมกราคม ค.ศ. 2014 ผู้ที่เคยเกี่ยวข้องกับขบวนการ 969 ได้ก่อตั้งสมาคมรักชาติแห่งเมียนมาร์ หรือที่รู้จักกันในชื่อย่อภาษาพม่าว่า Ma Ba Tha ดำเนินการส่งเสริมแนวคิดการปกป้องเชื้อชาติ หลังจากถูกสั่งห้ามในลักษณะเดียวกัน สมาคมนี้จึงเปลี่ยนชื่ออีกครั้งเป็นมูลนิธิพุทธธรรมการกุศลใน ค.ศ. 2017 วีระตูตอบโต้คำสั่งห้ามเหล่านี้โดยชี้ว่าคณะกรรมการสังฆมหาเถระถูกควบคุมโดยกองทัพและตัดสินใจ "ภายใต้แรงกดดัน"

แม้ว่า Ma Ba Tha จะนำโดยคณะกรรมการร่วม แต่วีระตูได้รับการอธิบายว่าเป็นผู้นำที่พูดตรงไปตรงมาของ Ma Ba Tha ด้วยเหตุนี้ เขาจึงเข้าร่วมในการรณรงค์ของ Ma Ba Tha เพื่อสนับสนุนกฎหมายจำกัดสิทธิพลเมืองของชาวมุสลิม และห้ามไม่ให้พวกเขามีภรรยาหลายคน แต่งงานกับหญิงชาวพุทธ หรือมีครอบครัวใหญ่

ในเดือนมกราคม ค.ศ. 2015 วีระตูเรียก Yanghee Lee ทูตพิเศษของสหประชาชาติว่า "นังแพศยา" และ "โสเภณี" หลังจากที่เธอแสดงปฏิกิริยาต่อการรณรงค์ล็อบบี้ทางกฎหมายอย่างเปิดเผย และเชิญชวนให้เธอไป "ถวายตูดให้พวก*กะลาร์*" (*kalar*; คำดูหมิ่นที่ใช้เรียกชาวมุสลิม)

วีระตูนำการสวดมนต์และประท้วงที่วัดพระมหามัยมุนีในมัณฑะเลย์เมื่อวันที่ 23 กุมภาพันธ์ ค.ศ. 2017 เพื่อประณามการบุกโจมตีวัดพระธรรมกายในกรุงเทพมหานครของรัฐบาลไทย

สังฆมหานายกประจำภาคอิรวดีได้สั่งห้ามวีระตูเผยแพร่ธรรมในภาคนี้เมื่อวันที่ 10 มีนาคม ค.ศ. 2017

## ถูกจับและปล่อยตัว
หลังคำสั่งห้ามสิ้นสุดลง เขายังคงกล่าวสุนทรพจน์ปลุกระดมทางศาสนาต่อไป *เมียนมาร์ไทมส์*รายงานว่า เขายังกล่าวเป็นนัยถึงการโค่นล้มอองซานซูจีโดยพยายามสร้างความแตกแยกระหว่างเธอกับกองทัพ "ประชาชนควรบูชา สส. ฝ่ายทหารราวกับบูชาพระพุทธเจ้า..." และยังเปรียบเทียบซูจีกับ "โสเภณีผู้ประจบประแจงแก่ผลประโยชน์ของต่างชาติ" ในสุนทรพจน์ที่เมืองมะริดซึ่งกลายเป็นไวรัล มีการออกหมายจับในเดือนพฤษภาคม ค.ศ. 2019 ในข้อหาปลุกระดมและหมิ่นประมาท หลังจากหลบหนีการจับกุมเป็นเวลาหนึ่งปีครึ่ง เขาก็ยอมมอบตัวต่อตำรวจในย่างกุ้งหนึ่งสัปดาห์ก่อนการเลือกตั้งทั่วไปในประเทศพม่า ค.ศ. 2020 และถูกจับกุม

ในเดือนกันยายน ค.ศ. 2021 คณะรัฐบาลทหารได้ยกเลิกข้อกล่าวหาปลุกระดมต่อวีระตู และเขาได้รับการปล่อยตัวในเวลาต่อมา ในเดือนพฤศจิกายน ค.ศ. 2022 เขาได้รับรางวัล *[[Thiri Pyanchi]]* ซึ่งเป็นหนึ่งในเกียรติยศสูงสุดของประเทศ

## อ้างอิง

## แหล่งข้อมูลอื่น
* The Face of Buddhist Terror
* A Burmese Journey Q&A With Ashin Wirathu (English subtitles)

หมวดหมู่:ภิกษุชาวพม่า